Suvestinė redakcija nuo 2025-01-31

Sprendimas paskelbtas: TAR 2022-04-29, i. k. 2022-08958

UTENOS RAJONO SAVIVALDYBĖS TARYBA

SPRENDIMAS

DĖL UTENOS RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLIŲ PATVIRTINIMO

2022 m. balandžio 28 d. Nr. TS-127

Utena

Vadovaudamasi Lietuvos Respublikos vietos savivaldos įstatymo 6 straipsnio 26 punktu, 16 straipsnio 2 dalies 36 punktu, 18 straipsnio 1 dalimi, Lietuvos Respublikos želdynų įstatymo 5 straipsnio 1 dalies 1 punktu, Utenos rajono savivaldybės taryba nusprendžia:

1.	Patvirtinti Utenos rajono savivaldybės želdynų ir želdinių apsaugos taisykles (pridedama).

2.	Pripažinti netekusiu galios Utenos rajono savivaldybės tarybos 2021 m. kovo 25 d. sprendimą Nr. TS-60 „Dėl Utenos rajono savivaldybės želdynų ir želdinių apsaugos taisyklių patvirtinimo ir lėšų, reikalingų želdynų ir želdinių apsaugai, tvarkymui, želdynų kūrimui ir naujų želdinių veisimui, skyrimo tvarkos nustatymo“.

3.	Nurodyti, kad šis sprendimas turi būti paskelbtas Teisės aktų registre ir savivaldybės interneto svetainėje www.utena.lt.

Savivaldybės meras	Alvydas Katinas

PATVIRTINTA

Utenos rajono savivaldybės tarybos

2022 m. balandžio 28 d. sprendimu Nr. TS-127

UTENOS RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLĖS

I SKYRIUS

BENDROSIOS NUOSTATOS

1.	Utenos rajono savivaldybės želdynų ir želdinių apsaugos taisyklės (toliau – Taisyklės) reglamentuoja Utenos rajono savivaldybės (toliau – Savivaldybė) teritorijoje, ne miško žemėje esančių želdynų ir želdinių apsaugą, želdynų ir želdinių savininkų ir valdytojų teises ir pareigas, draudimus viešuosiuose želdynuose, atsakomybę už Taisyklių pažeidimą.

2.	Taisyklės yra privalomos visiems Savivaldybės teritorijoje esantiems želdynų ir želdinių savininkams ir valdytojams, želdynus ir želdinius prižiūrinčioms įmonėms, fiziniams ir juridiniams asmenims.

3.	Už želdynų ir želdinių apsaugą, tinkamą jų priežiūrą ir tvarkymą atsako želdynų ir želdinių savininkai ar valdytojai.

4.	Taisyklėse vartojamos sąvokos suprantamos taip, kaip jos apibrėžtos Lietuvos Respublikos želdynų įstatyme, šio įstatymo įgyvendinamuosiuose ir kituose galiojančiuose teisės aktuose.

II SKYRIUS

ŽELDYNŲ IR ŽELDINIŲ APSAUGA

5. Saugotinus želdinius, kurie atitinka kriterijus, nurodytus Lietuvos Respublikos Vyriausybės 2008 m. kovo 12 d. nutarime Nr. 206 „Dėl kriterijų, kuriuos atitinkantys medžiai ir krūmai priskiriami saugotiniems želdiniams, patvirtinimo“, kirsti, kitaip pašalinti iš augimo vietos ar intensyviai genėti galima tik turint Savivaldybės vykdomosios institucijos ar jos įgalioto savivaldybės administracijos direktoriaus (toliau – Savivaldybės vykdomoji institucija) išduotą leidimą kirsti, kitaip pašalinti iš augimo vietos ar intensyviai genėti saugotinus želdinius (toliau – Leidimas) arba vadovaujantis galiojančiu Savivaldybės vykdomosios institucijos sprendimu kirsti, kitaip pašalinti iš augimo vietos ar intensyviai genėti saugotinus želdinius (toliau – Sprendimas) ir sumokėjus želdinių atkuriamosios vertės kompensaciją:

Punkto pakeitimai:

Nr. TS-131, 2023-05-25, paskelbta TAR 2023-05-30, i. k. 2023-10503

Nr. TS-19, 2025-01-30, paskelbta TAR 2025-01-30, i. k. 2025-01275

5.1.	Leidimai išduodami ir Sprendimai priimami vadovaujantis Utenos rajono savivaldybės saugotinų želdinių kirtimo, kitokio pašalinimo iš augimo vietos ar intensyvaus genėjimo leidimų išdavimo ir prašymų dėl želdinių atkuriamosios vertės kompensacijos dydžio perskaičiavimo nagrinėjimo ir sumokėtos želdinių atkuriamosios vertės kompensacijos grąžinimo tvarkos aprašu, patvirtintu Savivaldybės tarybos 2023 m. gegužės 25 d. sprendimu Nr. TS-129 „Dėl Utenos rajono savivaldybės saugotinų želdinių kirtimo, kitokio pašalinimo iš augimo vietos ar intensyvaus genėjimo leidimų išdavimo ir prašymų dėl želdinių atkuriamosios vertės kompensacijos dydžio perskaičiavimo nagrinėjimo ir sumokėtos želdinių atkuriamosios vertės kompensacijos grąžinimo tvarkos aprašo patvirtinimo“ (toliau – Aprašas).

Papunkčio pakeitimai:

Nr. TS-131, 2023-05-25, paskelbta TAR 2023-05-30, i. k. 2023-10503

5.2. Savivaldybės vykdomoji institucija, vadovaudamasi Želdinių atkuriamosios vertės įkainiais, patvirtintais Lietuvos Respublikos aplinkos ministro 2008 m. birželio 26 d. įsakymu Nr. D1-343 „Dėl Želdinių atkuriamosios vertės įkainių patvirtinimo“, apskaičiuoja Leidime ar Sprendime nurodomos atkuriamosios vertės kompensacijos dydį.

Papunkčio pakeitimai:

Nr. TS-131, 2023-05-25, paskelbta TAR 2023-05-30, i. k. 2023-10503

6.	Asmenys dėl Savivaldybės želdynų ir želdinių teritorijose esančių želdinių, kurie dėl vėjo, sniego, žaibo ar kitų priežasčių išversti, nulaužti ir (ar) kai jie kelia pavojų gyventojams, jų turtui, statiniams ar eismo saugumui, telefonu, raštu ar elektroniniu laišku informuoja atitinkamą Savivaldybės seniūniją (darbo metu) bei užfiksuoja esamą situaciją, padarydami ne mažiau nei tris nuotraukas iš skirtingų pusių. Labai skubiu atveju asmenys gali kviesti pagalbą Skubiosios pagalbos tarnybų telefono numeriu 112.

7.	Medžių persodinimas Savivaldybės želdynų ir želdinių teritorijose vykdomas tais atvejais, kai nėra galimybės jų išsaugoti augimo vietoje – platinant gatves, vykdant statybos ar rekonstravimo darbus, formuojant kraštovaizdį:

7.1.	persodinami sveiki, gerai išsivystę, be mechaninių pažeidimų, šalčio plyšių ir persodinimui paruošti medžiai;

7.2.	draudžiama persodinti medžius su sausa viršūne, stiebo ir (ar) šaknų puviniu, ligotus, vienašone, nesusiformavusia laja, jų vegetacijos metu;

7.3. Neteko galios nuo 2025-01-31

Papunkčio naikinimas:

Nr. TS-19, 2025-01-30, paskelbta TAR 2025-01-30, i. k. 2025-01275

8.	Iškertant ar genint medžius ar krūmus, išraunant kelmus, tvarkant gėlynus, vejas, šakas privaloma išvežti medieną, užlyginti duobes, sutvarkyti žaliąsias atliekas.

III SKYRIUS

ŽELDYNŲ IR ŽELDINIŲ SAVININKŲ IR VALDYTOJŲ TEISĖS IR PAREIGOS

9.	Želdynų ir želdinių savininkai ir valdytojai privalo:

9.1.	saugoti želdynus ir želdinius, tinkamai juos prižiūrėti ir tvarkyti, užtikrinti želdinių gerovę;

9.2.	saugotinus želdinius tvarkyti tik turint Leidimą ar priimtą Sprendimą;

9.3.	leisti želdynus ir želdinius inventorizuojantiems specialistams nustatyta tvarka atlikti želdinių inventorizavimo darbus;

9.4.	nenaudoti invazinių rūšių augalų želdynams įrengti ir nesodinti invazinių rūšių augalų, išskyrus istorinius želdynus;

9.5.	kirsti ar genėti želdinius, išvežti kirtimo ar genėjimo atliekas darbo dienomis nuo 7 iki 19 val. (savaitgaliais ir švenčių dienomis nuo 9 iki 19 val.) nekeliant triukšmo, trikdančio kitų asmenų ramybę, poilsį ar darbą;

9.6. Medžius, kurių kamieno skersmuo 1,3 metro aukštyje yra 12 ar daugiau centimetrų, augančius miestų gyvenamųjų vietovių požeminių inžinerinių tinklų apsaugos zonose ir ant pastatų dalių, kirsti, kitaip pašalinti iš augimo vietos ar intensyviai genėti žemės sklypo savininkas, valdytojas ar naudotojas (išskyrus atvejus, kai jau gautas leidimas kirsti, kitaip pašalinti ar intensyviai genėti medžius) gali tik pateikęs pranešimą apie ketinimą kirsti, kitaip pašalinti iš augimo vietos ar intensyviai genėti medžius (priedas) savivaldybės vykdomajai institucijai, iki darbų pradžios likus ne mažiau kaip 10 darbo dienų. Gavusi pranešimą apie ketinimą kirsti, kitaip pašalinti iš augimo vietos ar intensyviai genėti medžius, savivaldybės vykdomoji institucija per 5 darbo dienas nuo pranešimo gavimo dienos patikrina, ar pranešime nurodyti medžiai nėra priskiriami saugotiniems želdiniams, ir tokiu būdu, kokiu buvo pateiktas pranešimas, informuoja pranešimą pateikusį asmenį, ar pranešime nurodytiems medžiams kirsti, kitaip pašalinti iš augimo vietos ar intensyviai genėti reikia gauti leidimą arba dėl jų turi būti priimtas sprendimas. Jeigu reikia gauti leidimą arba turi būti priimtas sprendimas, per 5 darbo dienas gavęs atsakymą žemės sklypo savininkas, valdytojas ar naudotojas vadovaujasi Utenos rajono savivaldybės saugotinų želdinių kirtimo, kitokio pašalinimo iš augimo vietos ar intensyvaus genėjimo leidimų išdavimo ir prašymų dėl želdinių atkuriamosios vertės kompensacijos dydžio perskaičiavimo nagrinėjimo ir sumokėtos želdinių atkuriamosios vertės kompensacijos grąžinimo tvarkos aprašu ir pateikia nustatytos formos prašymą. Elektros tinklus, šilumos perdavimo tinklus, magistralinius dujotiekius ir naftotiekius (produktotiekius) eksploatuojantys asmenys ar jų įgalioti tretieji asmenys, ketinantys kirsti, kitaip pašalinti iš augimo vietos ar intensyviai genėti tokius medžius šių objektų apsaugos zonose, privalo likus iki darbų pradžios ne mažiau kaip 5 darbo dienoms raštu apie tai informuoti žemės, kurioje auga želdiniai, savininką, valdytoją ar naudotoją, taip pat savivaldybės vykdomąją instituciją (išskyrus dėl medžių ir (ar) krūmų, augančių elektros tinklų proskynose) ir nurodyti medžio vietą (adresą ar koordinates).

Papildyta papunkčiu:

Nr. TS-19, 2025-01-30, paskelbta TAR 2025-01-30, i. k. 2025-01275

10.	Želdynų ir želdinių savininkai ir valdytojai turi teisę nustatyti želdynų lankymo sąlygas (laiką, renginių organizavimo tvarką, lankytojų teises ir pareigas).

11.	Viešųjų želdynų savininkai ir (ar) valdytojai turi teisę apriboti ar uždrausti lankymąsi šiuose želdynuose, kai juose vykdomi priežiūros ir tvarkymo darbai. Apie priimtą sprendimą apriboti ar uždrausti viešojo želdyno lankymą viešųjų želdynų savininkai ir (ar) valdytojai privalo paskelbti Savivaldybės interneto svetainėje (kai viešojo želdyno savininkė ir (ar) valdytoja yra Savivaldybė) ir želdynų informaciniuose stenduose ne vėliau kaip prieš 3 darbo dienas iki numatytų apribojimų pradžios.

IV SKYRIUS

DRAUDIMAI VIEŠUOSIUOSE ŽELDYNUOSE

12.	Viešuosiuose želdynuose draudžiama:

12.1.	fiziniams ir juridiniams asmenims savavališkai sodinti, persodinti, genėti, kirsti ar kitaip šalinti želdinius;

12.2.	sodinti medžius ir krūmus, kurie gausiai skleidžia teršiančias aplinką ar alergizuojančias žiedadulkes, žiedus ar žiedynus, vaisius, intensyviai plintančius šaknų atžalomis augalus;

12.3.	mindžioti, niokoti gėlynus;

12.4.	kirsti, laužyti ar kitaip žaloti (kalti vinis, tvirtinti reklaminius skydus ir kt.) medžius, krūmus, jų šakas, skinti lapus, žiedus, vaisius, pažeisti šaknis, trypti pomedį;

12.5.	leisti iš medžių sulą, pjaustinėti medžio žievę, daryti kitus mechaninius medžio pažeidimus;

12.6.	kabinti ant medžių sūpuokles, virves kitus daiktus, klijuoti skelbimus arba kitą informaciją;

12.7.	važinėti sportinėmis ir be variklio transporto priemonėmis, išskyrus takus;

12.8.	be leidimo važiuoti motorinėmis transporto priemonėmis, kur neįrengta kieta danga;

12.9.	plauti visų rūšių transporto priemones;

12.10.	statyti motorines transporto priemones ne tam skirtose vietose, ant neuždengtų specialiomis grotelėmis pomedžių, išskyrus aptarnaujančias tarnybas;

12.11.	deginti atliekas, lapus, šakas, kūrenti laužus ne tam skirtose vietose;

12.12.	gaudyti ir naikinti paukščius, žvėris, smulkiąją fauną, ardyti skruzdėlynus;

12.13.	pilti šiukšles, buitines atliekas, pakuotes, sugrėbtus lapus, sniegą (išskyrus neužterštą druskomis ir nukastą nuo želdyne esančių takų) ir kt.;

12.14.	valyti sniegą nuo stogų, neapsaugojus želdinių;

12.15.	sandėliuoti statybines medžiagas, jų laužą, malkas, namų ūkio reikmenis, prekių atsargas, tarą ir kitas medžiagas;

12.16.	kertant ar genint medžius piliakalnių ar pilkapių objekto teritorijoje, darbams naudoti sunkiąją ar kitą techniką, galinčią pažeisti kultūrinį sluoksnį. Draudžiama rauti kelmus;

12.17.	naudoti ir laikyti chemines medžiagas (išskyrus skirtas augalų priežiūrai);

12.18.	laikyti ant želdinių gatvėms barstyti naudojamą mišinį;

12.19.	laikyti sniegą, užterštą druska ar jos mišiniu su žvyru, smėliu ar skaldele, mažesniu nei 2 m atstumu nuo želdinių, augančių kietosios dangos plotuose.

V SKYRIUS

BAIGIAMOSIOS NUOSTATOS

13. Taisyklėse nustatytų reikalavimų laikymosi kontrolę užtikrina Savivaldybės vykdomoji institucija. Teisę surašyti administracinių nusižengimų protokolus už Taisyklių nesilaikymą turi tam įgalioti specialistai ir Lietuvos Respublikos administracinių nusižengimų kodekse nurodyti pareigūnai.

Punkto pakeitimai:

Nr. TS-131, 2023-05-25, paskelbta TAR 2023-05-30, i. k. 2023-10503

14.	Fiziniai ir juridiniai asmenys, padarę žalą želdynų ir želdinių savininkų ar valdytojų želdynams ir želdiniams, teisėtiems interesams ar želdynams ir želdiniams, kaip aplinkos objektams, privalo visiškai ją atlyginti pagal Lietuvos Respublikos teisės aktuose nustatytą nuostolių apskaičiavimo tvarką ir jeigu yra galimybė, atkurti iki pažeidimo buvusią būklę.

Punkto pakeitimai:

Nr. TS-19, 2025-01-30, paskelbta TAR 2025-01-30, i. k. 2025-01275

15.	Fiziniai ir juridiniai asmenys, pažeidę šių Taisyklių reikalavimus, atsako teisės aktų nustatyta tvarka.

16.	Taisyklės gali būti keičiamos, pripažįstamos netekusiomis galios Savivaldybės tarybos sprendimu.

____________________________

Utenos rajono savivaldybės

želdynų ir želdinių apsaugos

taisyklių

priedas

___________________________________________________________________

(Pranešimo teikiančio žemės sklypo savininko, valdytojo ar naudotojo vardas, pavardė ar juridinio asmens pavadinimas)

___________________________________________________________________

(adresas, telefono numeris, el. paštas)

Utenos rajono savivaldybės vykdomajai institucijai

PRANEŠIMAS

_______________________________________

(data)

_______________________________________

(dokumento sudarymo vieta)

Pranešu apie planuojamus šalinti medžius, augančius miestų gyvenamųjų vietovių požeminių inžinerinių tinklų apsaugos zonose / ant pastatų dalių, žemės sklype______________________________________________________________________

(adresas, žemės sklypo kadastro Nr.)

______________________________________________________________________

________________________________________________________________

(numatomi atlikti darbai, medžių ir krūmų rūšis, kiekis, medžio stiebo skersmuo 1,3 m aukštyje)

Darbus numatoma pradėti______________________________________________

(numatoma darbų atlikimo data)

Pateikiu šiuos dokumentus:

1.	Žemės sklypo plano kopiją su pažymėtais želdiniais;

2.	Žemės sklypo registro pažymėjimo kopiją (pateikti neprivaloma);

3.	Planuojamų kirsti želdinių nuotrauką (-as);

4.	Kitą informaciją.

Pasirašydamas (-i) patvirtinu (-ame), kad:

	pateikti duomenys yra teisingi;

	sutinku (-ame), kad mano/mūsų duomenys, būtini nagrinėjant pranešimą, būtų įstatymų nustatyta tvarka tikrinami valstybės informacinėse sistemose ir registruose.

________________ _____________

(parašas) (vardas ir pavardė)

Papildyta priedu:

Nr. TS-19, 2025-01-30, paskelbta TAR 2025-01-30, i. k. 2025-01275

Pakeitimai:

1.

Utenos rajono savivaldybės taryba, Sprendimas

Nr. TS-131, 2023-05-25, paskelbta TAR 2023-05-30, i. k. 2023-10503

Dėl Utenos rajono savivaldybės tarybos 2022 m. balandžio 28 d. sprendimo Nr. TS-127 „Dėl Utenos rajono savivaldybės želdynų ir želdinių apsaugos taisyklių patvirtinimo“ pakeitimo

2.

Utenos rajono savivaldybės taryba, Sprendimas

Nr. TS-19, 2025-01-30, paskelbta TAR 2025-01-30, i. k. 2025-01275

Dėl Utenos rajono savivaldybės tarybos 2022 m. balandžio 28 d. sprendimo Nr. TS-127 „Dėl Utenos rajono savivaldybės želdynų ir želdinių apsaugos taisyklių patvirtinimo“ pakeitimo